RO
13.4.2022
Jurnalul Oficial al Uniunii Europene
C 160/13
IV (Informări)
INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE
CONSILIU Concluziile Consiliului privind elaborarea unei strategii europene pentru ecosistemul industriilor culturale și creative (2022/C 160/06)
CONSILIUL UNIUNII EUROPENE,
REAMINTIND:
1.
Rolul fundamental pe care îl joacă cultura și libertatea de creație pentru Uniunea Europeană și cetățenii săi în consolidarea democrațiilor și a valorilor noastre, în dezvoltarea imaginației noastre, în prosperitatea societăților noastre, în vitalitatea zonelor noastre locale, în calitatea mediului nostru de viață și în bunăstarea indivizilor;
2.
Rolul crucial pe care sectoarele și industriile culturale și creative, denumite și ecosistemul industriilor culturale și creative, îl joacă în construirea unui patrimoniu comun, a unor puncte de reper comune și a culturii de mâine, care sunt esențiale pentru înflorirea continuă a diversității culturale europene, ținând seama, în același timp, de faptul că sectoarele și industriile culturale și creative constituie un grup foarte divers, cu priorități și condiții diferite;
3.
Amploarea ecosistemului industriilor culturale și creative, astfel cum este definită în Raportul anual privind piața unică 2021 (1), care face bilanțul celor 14 ecosisteme industriale identificate de serviciile Comisiei în legătură cu noua Strategie industrială din 2020 (2) și în numeroase documente relevante menționate în anexă;
4.
Ponderea economică a ecosistemului industriilor culturale și creative, care în 2019 a fost evaluat la 3,95 % din valoarea adăugată a UE (477 miliarde EUR), cu 8,02 milioane de persoane angajate în acest sector și 1,2 milioane de întreprinderi, dintre care 99,9 % sunt întreprinderi mici și mijlocii (IMM-uri) (3);
5.
Impactul considerabil al pandemiei de COVID-19 asupra economiei culturale și creative și necesitatea de a consolida în continuare reziliența ecosistemului industriilor culturale și creative și dubla tranziție (verde și digitală) din cadrul Uniunii Europene, pentru a potența impactul Mecanismului european de redresare și reziliență și pentru a permite valorificarea întregului său potențial ca motor al creșterii economice și al creării de locuri de muncă, precum și al competitivității mondiale a UE;
(1) Documentul de lucru al serviciilor Comisiei 2010 SWD (2021) 351 final, p. 98 „Industriile culturale și creative reprezintă un grup variat.
Cele mai mari industrii sunt audiovizualul (televiziune, jocuri video, video la cerere, cinema, realitate virtuală/realitatea augmentată), muzică, editarea de cărți și de presă, publicitatea, patrimoniul cultural (muzee, situri istorice), spectacolele (teatru, dans) și artele vizuale.”
Această definiție largă se bazează pe Cadrul UNESCO pentru statistici culturale, 2009, Cartea verde a Comisiei Europene intitulată „Eliberarea potențialului industriilor culturale și creative”, precum și pe Regulamentul privind Europa creativă.
(2) Comunicarea „Actualizarea noii Strategii industriale 2020: construirea unei piețe unice mai puternice pentru a sprijini redresarea Europei” C(2021)350.
(3) Documentul de lucru al serviciilor Comisiei 2010 SWD (2021) 351 final, p. 98 (https://ec.europa.eu/info/sites/default/files/swdannual-single-market-report-2021_en.pdf).